Document ID: 32010R1228
Publication Date: 2010-12-15

Title and Content:
UREDBA KOMISIJE (EU) št. 1228/2010
z dne 15. decembra 2010
o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9 Uredbe,
ob upoštevanju naslednjega:
(1)
Uredba (EGS) št. 2658/87 je za izpolnjevanje zahtev glede skupne carinske tarife, statistike o zunanji trgovini Unije in drugih politik Unije v zvezi z uvozom in izvozom blaga uvedla kombinirano nomenklaturo (KN).
(2)
Za primere, v katerih obdavčenje ni upravičeno, velja Uredba Sveta (ES) št. 1186/2009 z dne 16. novembra 2009 o sistemu oprostitev carin v Skupnosti (2).
(3)
Ob upoštevanju posebnosti nekaterih gibanj blaga iz Uredbe Sveta (ES) št. 1186/2009 bi bilo v določenih okoliščinah primerno zmanjšati upravno breme pri prijavljanju takih gibanj, in sicer tako, da se jim dodeli posebna oznaka KN. Zlasti to velja za primere, ko bi razvrščanje vsake vrste blaga v gibanju za namene priprave carinske deklaracije povzročilo zadevnim interesom nesorazmerne količine dela in stroške.
(4)
Uredba Komisije (EU) št. 113/2010 z dne 9. februarja 2010 o izvajanju Uredbe (ES) št. 471/2009 Evropskega parlamenta in Sveta o statistiki Skupnosti o zunanji trgovini z državami nečlanicami v zvezi z zajetjem trgovanja, opredelitvijo podatkov, pripravo statistike blagovne menjave glede na značilnosti podjetij in glede na valuto računa ter posebnim blagom ali gibanji (3) ter Uredba Komisije (ES) št. 1982/2004 z dne 18. novembra 2004 o izvajanju Uredbe Evropskega parlamenta in Sveta (ES) št. 638/2004 o statističnih podatkih Skupnosti v zvezi z blagovno menjavo med državami članicami in o razveljavitvi uredb Komisije (ES) št. 1901/2000 in (EGS) št. 3590/92 (4) državam članicam dovoljujeta, da pri pripravi statistik o trgovini zunaj in znotraj EU za določeno blago uporabljajo poenostavljene šifrske oznake.
(5)
Ti uredbi določata posebne oznake blaga, ki se uporabljajo pod posebnimi pogoji. Zaradi preglednosti in obveščenosti bi bilo treba te oznake navesti v KN.
(6)
Iz teh razlogov je v KN primerno vstaviti poglavje 99.
(7)
Prilogo I k Uredbi (EGS) št. 2658/87 je zato treba ustrezno spremeniti.
(8)
Ukrepi iz te uredbe so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Priloga I k Uredbi (EGS) št. 2658/87 se spremeni, kakor je določeno v prilogi k tej uredbi.
Člen 2
Ta uredba začne veljati 1. januarja 2011.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. decembra 2010

Classification:
Level 1 Topics: 100147
100144
Level 2 Topics: 100193
100192
100177
Level 3 Topics: 2519
2520
614
3258
4380
All Topics: 2069
3191
4080
4381
4385
5751